Paneel bespreek vlaag van geweld in skole | Netwerk24
Deur Ischke de Jager 18 Junie 2019 20:22
Die faktore wat lei tot skolegeweld in Suid-Afrika is baie en veelsoortig. Dit is egter almal se verantwoordelikheid om te verseker dat leerlinge nie op enige wyse aan geweld blootgestel word nie.
Basil Manuel, hoof van die onderwysersvakbond Naptosa, aan die woord op die Nasionale Persklub se mediakonferensie Dinsdag oor skolegeweld. Links van hom is genl.maj. Thokozani Mathonsi van die polisie en regs is Piet Delport, regsverteenwoordiger van die Suid-Afrikaanse Onderwysersunie. Foto: Ischke de Jager
Dit was Dinsdag die mening van ’n paneel wat die vlaag van geweld in Suid-Afrikaanse skole op ’n mediakonferensie van die Nasionale Persklub in Pretoria bespreek het.
“Ons het ongelykheid wat ons nie in baie plekke in die wêreld sien nie. Ons het trauma van historiese en huidige faktore, en maatskaplike en ekonomiese druk,” sê Cullen Mackenzie, ’n kennis- en navorsingsbestuurder by die Katolieke Instituut vir Opvoedkunde.
“Die normalisering van strafmaatreëls beteken geweld verwek geweld. ’n Stelsel wat op strukturele geweld gebou is, lei eintlik tot meer geweld in skole, omdat skole ’n mikrokosmos van die Suid-Afrikaanse samelewing is.”
Die instituut werk nou saam met 85 skole en volg ’n benadering wat daarop gemik is om te erken, te herstel en te versoen.
“Dit is nie daarop gemik om te straf nie, maar om die persoon op te bou en ons het gesien dat dit ’n positiewe effek het op interpersoonlike verhoudings in die skoolgemeenskap,” sê Mackenzie.
Piet Delport, ’n regsverteenwoordiger van die Suid-Afrikaanse Onderwysersunie, sê onderwysers meen die gebrek aan dissipline weerspieël dit wat in ’n kind se omgewing aangaan.
“Dít is waar ons moet probeer om dinge reg te stel. Onderwysers is nie korrektiewe beamptes en polisielede nie en onderwysers moet nie gewapen wees nie.”
Volgens Basil Manuel, hoof van die onderwysersvakbond Naptosa, is dit die werknemer se verantwoordelikheid om ’n veilige werkplek vir onderwysers te skep.
“As die werkplek veiliger is, word die ruimte van die kinders veiliger. As ons nie aandag gee aan die bestuur van ons skoolstruktuur nie kan ons nie ’n verskil maak nie. En daarsonder gaan ons nie die talle probleme oorkom nie – die probleme is groot en baie.”
Roné McFarlane van Equal Education sê onderwysers moet opgelei word oor hoe om geweld in skole te hanteer.
Paul Colditz, uitvoerende hoof van die Federasie van Beheerliggame van Suid-Afrikaanse Skole, sê die gemeenskap is verantwoordelik vir skole en wat in skole gebeur, is ’n refleksie van wat in die gemeenskap gebeur.
Ongelukkig is sommige van hierdie komitees nie so funksioneel soos dit veronderstel is om te wees nie.
Genl.maj. Thokozani Mathonsi
Genl.maj. Thokozani Mathonsi van die polisie sê die probleme in skole kom in daardie omgewings wat reeds deur die uitdaging van misdaad in die gesig gestaar word.
“In 2011 het ons ’n ooreenkoms met die departement van basiese onderwys onderteken waardeur ons kyk hoe ons ons ingrypings met betrekking tot veiligheid in die skool kan verskerp. As gevolg hiervan het ons die skole met die polisiekantore verbind,” sê Mathonsi.
Dié protokol behels ook dat elk van dié skole ’n veiligheidskomitee het.
“Ongelukkig is sommige van hierdie komitees nie so funksioneel soos dit veronderstel is om te wees nie,” sê Mathonsi.
Steve Mabona, woordvoerder van die Gautengse departement van onderwys, sê die departement “werk onvermoeid om enige voorval van geweld in en om ons skole uit te wis”.
“Gevalle word aangemeld by die polisie en leerlinge verskyn in ’n tugverhoor voor die skoolbeheerliggaam,” sê Mabona.
“Ons is besig om ongeveer 500 boelies te identifiseer en sal hulle deur middel van programme probeer help. Ouers moet ons egter help om dissipline toe te pas.”
Meer oor: Steve Mabona | Paul Colditz | Onderwys | Skole | Boelies
Geweld by skole skok, ‘maar neem nie toe nie’